**NOTĂ**

**Informare privind infecţiile acute respiratorii şi gripa**

Săptămâna 47 (19 - 25.11.2012) şi 48 (26.11 - 02.12.2012)

Din datele Centrului Naţional de Supraveghere şi Control al Bolilor Transmisibile şi ale Centrului Naţional de Gripă din INCDMI Cantacuzinoreiese că în săptămâna 48 din 2012, în România activitatea gripei este joasă, fără răspândire geografică. Nu s-a înregistrat nici un caz de gripă confirmat cu laboratorul în această săptămână (S48).

În săptămâna 48 au fost raportaţi 13 pacienţi cu afecţiuni compatibile cu gripa „*influenza-like illnesses ILI*” (din sistemul de supraveghere sentinelă ILI), iar probele recoltate de la aceştia au fost negative pentru virusurile gripale.

În săptămâna 48 au fost raportate 3.695 cazuri ARI (acute respiratory infections), (548 cazuri ARI la 100.000 locuitori, mai puţin cu 17,6% decât în aceeaşi săptămână din 2011, fiind sub nivelul bazal de alertă de 882⁰/₀₀₀₀). Incidenţa ARI din judeţele Harghita, Satu Mare, Argeş, Sibiu şi Buzău depăşeşte cu o abatere standard media pe ţară din S48.

Săptămâna 46 a fost prima din acest sezon în care sistemul de supraveghere tip sentinelă a monitorizat infecţiile respiratorii acute severe (SARI) în 21 spitale din 8 judeţe şi municipiul Bucureşti. În S48 au fost raportate 16 cazuri SARI (incidenţa 0,27⁰/₀₀₀₀), toate cu probe negative pentru virusul gripal şi nevaccinate antigripal. De la începutul supravegherii SARI (S46) s-au înregistrat 34 cazuri SARI, iar 13 probe de laborator recoltate de la acestea au fost pozitive pentru: virus sinciţial respirator tip A (Bucureşti) şi tip B (Dolj), virus paragripal tip 3 (Iaşi şi Braşov), coronavirus 229 E (Bucureşti), rhinovirus (Bucureşti, Iaşi şi Mureş) şi bocavirus (Bucureşti şi Dolj). Un caz SARI, tânăr internat cu bronhopneumonie şi obezitate, a decedat prin şoc septic şi insuficienţă multiplă de organe şi sisteme. În probele de laborator recoltate de la acesta pentru sistemul santinelă SARI s-a identificat coronavirus 229 E.

Până la 2.12.2012 au fost vaccinate antigripal 210.414 persoane conform catagrafiei persoanelor aflate în grupele de risc.

**Centrul European pentru Prevenirea şi Controlul Bolii (ECDC)** menţionează că toate cele 28 ţări care au raportat la ECDC în săptămâna 47 au avut o intensitate joasă a activităţii gripei.

Din 519 probe recoltate prin sistemul de supraveghere sentinelă din 23 ţări, 16 probe au fost pozitive pentru virusul gripal (3,1%). Nu au fost raportate confirmări cu laboratorul de la cazuri de gripă acută severă (SARI).

**Biroul European al Organizaţiei Mondiale a Sănătăţii** menţionează în *Buletinul electronic săptămânal* **„*EuroFlu”*** că în săptămâna 47 activitatea gripală a fost la nivele joase în regiunea europeană OMS, însă numărul ţărilor care raportează rate crescânde de ILI şi ARI este în creştere. Tulpinile de virus gripal identificate în S47 au fost A(H1N1)pdm09, A(H3N2) şi B, aproape exclusiv în partea de nord-vest a regiunii. Numărul de cazuri de gripă acută severă (SARI) a fost similar cu cel din săptămâna precedentă, cu rare cazuri pozitive pentru virusul gripal.